ส่วนที่ 1

ข้อมูลสรุป (executive summary)

บริษัท วนชัย กรุ๊ป จำกัด (มหาชน) เดิมชื่อ บริษัท เอ็ม ดี เอฟ แพลนเนอร์ จำกัด
จดทะเบียนก่อตั้งขึ้นเมื่อวันที่ 23 กุมภาพันธ์ 2532 และได้จดทะเบียนเป็นบริษัทมหาชน เมื่อวันที่ 1
พฤศจิกายน 2537 และเข้าเป็นบริษัทจดทะเบียนในตลาดหลักทรัพย์แห่งประเทศไทยเมื่อปี 2538 ณ
วันที่ 31 ธันวาคม 2550 บริษัทมีทุนจดทะเบียน 1,426,666,667 บาท และทุนชำระแล้ว
1,303,753,716 บาท

บริษัทและบริษัทย่อยดำเนินธุรกิจเกี่ยวกับการผลิตและจำหน่ายแผ่นไม้ (Panel Board)
เพื่อใช้ทดแทนไม้ธรรมชาติ และผลิตภัณฑ์ที่เกี่ยวเนื่อง โดยมีผลิตภัณฑ์หลัก คือ

1. แผ่นเอ็มดีเอฟ เป็นผลิตภัณฑ์ที่ได้จากการนำเส้นใย (Fibre)
ของไม้หรือพืชที่มีเส้นใยมาผสมกับสารยึดเกาะ แล้วจึงอัดเป็นแผ่นให้เป็นเนื้อเดียวกัน
และมีความหนาแน่นสูงเท่ากันตลอดทั้งแผ่น

2. แผ่นปาร์ติเกิ้ล เป็นผลิตภัณฑ์ที่ได้จากการนำไม้ชิ้นเล็ก ๆ
มาอัดติดกันโดยใช้สารยึดเกาะเป็นตัวเชื่อมโครงสร้างของแผ่นปาร์ติเกิ้ล
ชั้นบนและชั้นล่างจะเป็นชิ้นไม้ละเอียด ส่วนชั้นกลางจะเป็นชิ้นไม้หยาบ ทำให้แผ่นปาร์ติเกิ้ล
ไม่เหมาะกับการยึดติดด้วยตะปู และไม่สามารถตกแต่งขอบ หรือทำลิ้นร่องบนผิวได้
ดำเนินการผลิตโดยบริษัทย่อยของบริษัท

ปัจจุบันกลุ่มบริษัทมีกำลังการผลิตแผ่นเอ็มดีเอฟ และ แผ่นปาร์ติเกิ้ล ดังนี้

1.  แผ่นเอ็มดีเอฟ 480,000 ลบ.ม.ต่อปี ประกอบด้วย

    1.  บริษัท วนชัย กรุ๊ป จำกัด (มหาชน) กำลังการผลิต 270,000 ลบ.ม.ต่อปี
        โรงงานตั้งอยู่ที่อำเภอบ้านบึง จังหวัดชลบุรี

    2.  บริษัท วนชัย พาเนล อินดัสทรี่ส์ จำกัด (บริษัทย่อย) กำลังการผลิต 210,000
        ลบ.ม.ต่อปี โรงงานตั้งอยู่ที่อำเภอเวียงสระ จังหวัดสุราษฎร์ธานี

2.  แผ่นปาร์ติเกิ้ล 900,000 ลบ.ม.ต่อปี ประกอบด้วย

    1.  บริษัท ปาร์ติเกิ้ล แพลนเนอร์ จำกัด (บริษัทย่อย) กำลังการผลิต 150,000 ลบ.ม.ต่อปี
        โรงงานตั้งอยู่ที่อำเภอบ้านบึง จังหวัดชลบุรี

    2.  บริษัท วนชัย พาเนล อินดัสทรี่ส์ จำกัด (บริษัทย่อย) กำลังการผลิต 750,000
        ลบ.ม.ต่อปี โรงงานตั้งอยู่ที่อำเภอเวียงสระ จังหวัดสุราษฎร์ธานี

บริษัท วนชัย เคมีคอล อินดัสทรี่ส์ (บริษัทย่อย) ดำเนินการผลิตกาวยูเรียฯ
ซึ่งเป็นวัตถุดิบในการผลิตแผ่นไม้ และชุบกระดาษเพื่อใช้สำหรับปิดผิวแผ่นไม้
และจำหน่ายให้กับบริษัทในกลุ่ม โรงงานผลิตตั้งอยู่ที่ตำบลมาบตาพุด อำเภอเมือง จังหวัดระยอง

ในปี 2550 สัดส่วนรายได้ของแผ่นเอ็มดีเอฟ เทียบกับแผ่นปาร์ติเกิ้ล คิดเป็น 48:52
ลูกค้าของบริษัทและบริษัทย่อยทั้งในประเทศและต่างประเทศ
คือผู้ผลิตรายใหญ่ในอุตสาหกรรมที่ใช้ไม้เป็นวัตถุดิบ เช่น อุตสาหกรรมก่อสร้างและตกแต่ง
อุตสาหกรรมผลิตเฟอร์นิเจอร์

ผลิตภัณฑ์ของบริษัทและบริษัทย่อยมีการจำหน่ายทั้งในประเทศและส่งออกต่างประเทศ โดยในปี 2550
บริษัทและบริษัทย่อยมีรายได้จากการขายเท่ากับ 7,623.8 ล้านบาท เมื่อเทียบกับปี 2549 เท่ากับ
6,617.0 ล้านบาท เพิ่มขึ้น 1,006.8 ล้านบาท หรือเท่ากับร้อยละ 15
เนื่องจากปริมาณขายแผ่นเอ็มดีเอฟ และแผ่นปาร์ติเกิ้ล เพิ่มขึ้นประมาณร้อยละ 33 และ 7
ตามลำดับปริมาณขายแผ่น เอ็มดีเอฟที่เพิ่มขึ้น
มาจากส่วนขยายกำลังการผลิตของโรงงานที่จังหวัดสุราษฎร์ธานี
สัดส่วนการขายในประเทศต่อต่างประเทศคือ 36:64
โดยประเทศที่ส่งออกจำหน่ายส่วนใหญ่เป็นประเทศในทวีปเอเชีย คือ จีน เกาหลี ไต้หวัน เวียดนาม
มาเลเซีย ประเทศในเอเชียใต้ และ ตะวันออกกลาง

กำไรสุทธิปี 2550 เท่ากับ 506.8 ล้านบาท เมื่อเทียบกับปี 2549 เท่ากับ 712.8 ล้านบาท ลดลง
206.0 ล้านบาท หรือลดลงร้อยละ 29
เนื่องจากภาวะการแข่งขันในอุตสาหกรรมการผลิตและจำหน่ายแผ่นปาร์ติเกิ้ล
ส่งผลให้ราคาขายเฉลี่ยลดลงประมาณร้อยละ 8 และราคาวัตถุดิบโดยเฉพาะ Methanol และ
Urea ที่นำมาใช้ผลิตกาวเพิ่มขึ้น ตลอดจนการเพิ่มขึ้นของราคาน้ำมันเชื้อเพลิง
ทำให้ต้นทุนค่าขนส่งเพิ่มขึ้นตามปริมาณขายที่เพิ่มขึ้น

ณ วันที่ 31 ธันวาคม 2550 บริษัทและบริษัทย่อยมีสินทรัพย์รวม 12,088.4 ล้านบาท เพิ่มขึ้นจากปี
2549 เท่ากับ 645.0 ล้านบาท เนื่องจากบริษัท วนชัย พาเนล อินดัสทรี่ส์ จำกัด)
เริ่มมีการทะยอยจ่ายชำระเงินเพื่อซื้อทรัพย์สินสำหรับการขยายกำลังการผลิตแผ่นเอ็มดีเอฟ
กำลังการผลิต 300,000 ลบ.ม.ต่อปี งบประมาณลงทุน 2,700 ล้านบาท

บริษัทและบริษัทย่อย มีหนี้สินรวม ณ วันที่ 31 ธันวาคม 2550 เท่ากับ 6,749.2 ล้านบาท
เพิ่มขึ้นจากปี 2549 เท่ากับ 461.0 ล้านบาท
เนื่องจากการกู้ยืมเงินเพื่อลงทุนขยายกำลังการผลิตของบริษัทย่อยข้างต้น
ทำให้บริษัทมีอัตราส่วนหนี้สินต่อทุน เท่ากับ 1.26 : 1 เพิ่มขึ้น เมื่อเทียบกับปี 2549 ซึ่งเท่ากับ
1.22 :1

สำหรับความเสี่ยงที่อาจมีผลต่อผลการดำเนินงานหรือฐานะการเงินในอนาคต ได้เปิดเผยไว้ในหัวข้อ
ปัจจัยความเสี่ยงแล้ว